[pic] | EURÓPAI BIZOTTSÁG |

Brüsszel, 2010.12.16.

COM(2010) 756 végleges

2010/0367 (COD)

Javaslat:

AZ EURÓPAI PARLAMENT ÉS A TANÁCS RENDELETE

az 1059/69/EGK rendelet hatálya alá tartozó és Törökországból származó egyes árucikkeknek a Közösségbe történő behozatalára vonatkozó különös rendelkezések megállapításáról szóló 429/73/EGK rendelet és az egyes feldolgozott mezőgazdasági termékek vonatkozásában az 1995. évre közösségi vámkontingensek formájában történő egyes engedmények megállapításáról szóló 1416/95/EK rendeletben meghatározott intézkedések 2000. évre történő megújításáról szóló 215/2000/EK rendelet hatályon kívül helyezéséről

INDOKOLÁS

Az utóbbi évtizedekben elfogadott jogszabályok közül többnek már nincs joghatása, de még mindig hatályos. Ezek a jogszabályok elavulttá váltak ideiglenes jellegük miatt, vagy azért, mert tartalmukat átvették későbbi jogszabályok. Az új tagállamok csatlakozását követően elavulttá vált több olyan intézkedés, amely a szóban forgó tagállamok csatlakozásához kapcsolódik. Az Európai Parlament, a Tanács és a Bizottság a jobb jogalkotásról szóló intézményközi megállapodásban egyetértett annak szükségességében, hogy az uniós jogot aktualizálni és tömöríteni kell a már nem alkalmazandó jogi aktusok hatályon kívül helyezésével[1]. A joghatással már nem bíró jogi aktusokat az uniós jog átláthatóságának és a jogbiztonság fokozása érdekében helyénvaló eltávolítani az uniós vívmányokból.

A Bizottság több olyan programot is végrehajtott már, amelyek során elavult jogszabályokat távolított el a közösségi vívmányokból, főként a vonatkozó bizottsági jogi aktusok elavulttá nyilvánításával. A Bizottság nemrég mintegy 250 mezőgazdasági tárgyú jogi aktust nyilvánított elavulttá, és hamarosan sor kerül további mezőgazdasági tárgyú jogi aktusok, valamint a feldolgozott mezőgazdasági termékek kereskedelmére vonatkozó jogi aktusok közül körülbelül 60 elavulttá nyilvánítására[2].

A Bizottság két olyan tanácsi jogi aktust azonosított a mezőgazdasági termékek feldolgozásával előállított áruk kereskedelmének területén, amelyek az Európai Unió működéséről szóló szerződés 207. cikkén (korábban az Európai Közösséget létrehozó szerződés 133. cikke, azt megelőzően pedig az Európai Közösséget létrehozó szerződés 113. cikke) alapulnak, és amelyeknek már semmiféle gyakorlati hatása nincs, azonban formálisan még hatályban vannak. A Bizottság azonban nem rendelkezik hatáskörrel a Tanács által elfogadott jogi aktusok elavulttá nyilvánítására. A jogbiztonság érdekében ezért a Bizottság javasolja, hogy a Tanács helyezze hatályon kívül az e javaslatban szereplő jogszabályokat.

E javaslat a 429/73/EGK tanácsi rendelet hatályon kívül helyezésére vonatkozik, amely a Törökországból származó feldolgozott mezőgazdasági termékekre alkalmazandó behozatali vámok csökkentett mértékű rögzített elemét határozza meg. Rendelkezései elavulttá váltak, mivel a vámunió végső szakaszának megvalósításáról szóló, 1995. december 22-i 1/95 EK–Törökország társulási tanácsi határozat megszüntette a vámokat a Törökországból származó termékek vonatkozásában.

E javaslat továbbá a 215/2000/EK tanácsi rendelet hatályon kívül helyezésére is vonatkozik. Az említett rendelet a kedvezményes vámkontingenseket csak a 2000. évre szólóan újította meg, és már nincs joghatása.

Ez a javaslat hasonló ahhoz a javaslathoz, amely a tervek szerint a szabályozási környezet egyszerűsítésére irányuló – a Bizottság 2009-re szóló jogalkotási és munkaprogramjának 2. mellékletét képező COM(2008) 712 dokumentum révén nemrégiben frissített – bizottsági stratégia végrehajtása keretében elfogadott gördülő jogszabály-egyszerűsítési program részeként, az elavulttá vált mezőgazdasági tárgyú jogi aktusokra vonatkozóan valósul meg.

2010/0367 (COD)

Javaslat:

AZ EURÓPAI PARLAMENT ÉS A TANÁCS RENDELETE

az 1059/69/EGK rendelet hatálya alá tartozó és Törökországból származó egyes árucikkeknek a Közösségbe történő behozatalára vonatkozó különös rendelkezések megállapításáról szóló 429/73/EGK rendelet és az egyes feldolgozott mezőgazdasági termékek vonatkozásában az 1995. évre közösségi vámkontingensek formájában történő egyes engedmények megállapításáról szóló 1416/95/EK rendeletben meghatározott intézkedések 2000. évre történő megújításáról szóló 215/2000/EK rendelet hatályon kívül helyezéséről

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 207. cikke (2) bekezdésére,

tekintettel az Európai Bizottság javaslatára,

a jogszabálytervezet nemzeti parlamenteknek való megküldését követően,

a rendes jogalkotási eljárás keretében,

mivel:

1. Az uniós jog átláthatóságának javítása alapvetően fontos elemét képezi a jobb jogalkotási stratégiának, amelynek végrehajtása folyamatban van az uniós intézményekben. Ebben az összefüggésben az aktív szabályozásból helyénvaló eltávolítani azokat a jogszabályokat, amelyeknek már nincs tényleges joghatásuk.

2. Az 1059/69/EGK rendelet hatálya alá tartozó és Törökországból származó egyes árucikkeknek a Közösségbe történő behozatalára vonatkozó különös rendelkezések megállapításáról szóló, 1973. február 5-i 429/73/EGK tanácsi rendeletet[3] az Európai Gazdasági Közösség és Törökország közötti társulást létrehozó, 1970. november 23-án aláírt megállapodás kiegészítő jegyzőkönyve keretében behozott, Törökországból származó feldolgozott mezőgazdasági termékekre kiszabandó behozatali vámok csökkentett mértékű rögzített elemének meghatározása céljából fogadták el.

3. Mivel a vámunió végső szakaszának megvalósításáról szóló, 1995. december 22-i 1/95 EK–Törökország társulási tanácsi határozat[4] a Törökországból származó termékek vonatkozásában megszüntette a vámokat, a 429/73/EGK rendelet elavulttá vált.

4. Az egyes feldolgozott mezőgazdasági termékek vonatkozásában az 1995. évre közösségi vámkontingensek formájában történő egyes engedmények megállapításáról szóló 1416/95/EK rendeletben meghatározott intézkedések 2000. évre történő megújításáról szóló, 2000. január 24-i 215/2000/EK tanácsi rendelet[5] ideiglenes jelleggel rendelkezett, csak a 2000. évben volt alkalmazandó, és már nincs joghatása.

5. A jogbiztonság és az egyértelműség érdekében a 429/73/EGK és a 215/2000/EK rendeletet ezért hatályon kívül kell helyezni,

ELFOGADTA EZT A RENDELETET:

1. cikk

A 429/73/EGK rendelet és a 215/2000/EK rendelet hatályát veszti.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

[1] OJ C 321, 31.12.2003, p. 1.

[2] HL C 30., 2009.2.6., 18. o.

[3] HL L 59., 1973.3.5., 85. o.

[4] HL L 35., 1996.2.13., 1. o.

[5] HL L 24., 2000.1.29., 9. o.